
«No em va fer Joan Brossa». Concepte, creació, dramatúrgia, direcció, disseny de so, composició i escenografia: Cabosanroque (Laia Torrents Carulla, Roger Aixut Sampietro). Veus enregistrades de: COIET de Banyoles (Servei d’atenció especialitzada per a persones adultes amb discapacitat de la comarca del Pla de l’Estany): M. Àngels Verge Mata, Pau Fernández Pujol, Eduard Martí Vergé, Alex Alba, Jonathan Perasa, Carmelita Puigdemont i Jordi Saubí Gironès. Fotografia: José Hevia. Una coproducció de: Cabosanroque, Teatre Nacional de Catalunya, Festival Temporada Alta 2016, Institució de les Lletres Catalanes, Fundació Brossa i Fundació Lluís Coromina. Amb el suport del Departament de Cultura de la Generalitat de Catalunya. Direcció: Cabosanroque. Grec'23. Sala Raval, Centre de Cultura Contemporània de Barcelona (CCCB), Barcelona, 9 juliol 2023.

«Dimonis». Concepte, creació, dramatúrgia, direcció, disseny de so, composició i escenografia: Cabosanroque (Laia Torrents Carulla, Roger Aixut Sampietro). Text: Jacint Verdaguer, Maya Deren. Traducció del text de Maya Deren: Martí Sales. Música original: Cabosanroque i versions de Cabosanroque sobre el «Veni creator» de Raban Maur i «The Unanswered Question» de Charles Ives. Instal·lacions sonores: Cabosanroque. Disseny de la il·luminació: Cube.bz, Cabosanroque. Vídeo: Frau recerques visuals, Cabosanroque. Construcció de l’escenografia: Kike Blanco, Cabosanroque. Producció executiva i distribució: Helena Febrés Fraylich. Participació enregistrada: Niño de Elche (cantaor), Rocío Molina (bailaora), Enric Casasses (poeta), Manuel Delgado (antropòleg), Gerard Horta (antropòleg), Ricard Torrents (especialista en Verdaguer), Carme Torrents (museòloga), Lourdes Porquet (viròloga), Xavier Rebodosa (viròleg), Helena Pielias i Vicenç Viaplana (videoartistes), Laia Torrents i Roger Aixut (Cabosanroque). Interpretació dels versos de Jacint Verdaguer: Núria Martínez Vernis (poeta), Jordina Boix (directora de la Fundació Verdaguer). Interpretació del pare A. F. (exorcista): Joan Solana. Fotografia: José Hevia. Agraïments: Casa Museu Verdaguer, MUHBA (Museu d’Història de Barcelona), Departament d’Antropologia Social de la Universitat de Barcelona, Centre de Cultura Contemporània de Barcelona (CCCB) i Enric Casasses, perquè sense els seus «Dimonis» (Verdaguer Edicions, 2014) no existirien els de Cabosanroque. Una coproducció de Cabosanroque, Grec20 Festival de Barcelona, Temporada Alta19, La Filature Scène nationale de Mulhouse i Fundació Lluís Coromina. Amb el suport de: Departament de Cultura de la Generalitat de Catalunya, Fundació Verdaguer i Centre de Cultura Contemporània de Barcelona. Direcció: Cabosanroque. Grec'23. Sala Raval. Centre de Cultura Contemporània de Barcelona (CCCB), Barcelona, 9 juliol 2023.

«Flors i viatges». Concepció, creació, construcció, dramatúrgia i direcció: Cabosanroque. Text original: Mercè Rodoreda, Svetlana Aleksiévitx. Adaptació: Cabosanroque. Amb la participació enregistrada de: Rocío Molina, Mónica López, Núria Martínez Vernis i refugiades ucraïneses a Catalunya (Mariia Kashpurenko, Nadiia Rusanova, Olena Radko, Hanna Hrechana, Alexandra Hrechana, Maria Hrechana, Hanna Rei, Barbara Sokilovska i Mariia Sokolovska). Traduccions del rus al català: Miquel Cabal. Traduccions del català a l’ucraïnès: Olena Velykodna. Música original: Cabosanroque; versió de «Strange Fruit» de Billie Holiday, interpretada per Núria Graham; «Lux Aeterna», de György Ligeti, interpretada per Cor de Teatre (Mariona Callís, Sara Gómez, Nuri Hernández, Ànnia Pons) i dirigida per David Costa. Enregistraments d’Alan Lomax: Laments de dones russes en la mort del seu pare. Disseny de la il·luminació: Cabosanroque, Cube.bz. Vídeo: Frau recerques visuals. Assistència tecnològica: Julià Carboneras. Ceràmica: Toni Cumella i Cabosanroque. Fotografia: José Hevia. Agraïments: Enric Masgrau, David Costa, Alba Codina, Xevi Gibert, Panxi Badi, Maria Bohigas i Alejandro Dardik, Glòria Bordons, Martí Sales, Oriol Sauleda, Pere Sarquella, Ricard i Rosa Carnissers, Can Pericus, Centre d’acollida de refugiats ucraïnesos del barri de Sant Narcís, Cesc Feixas i Carme Torrents, Lluís Coromina, Ceràmiques Cumella. Dedicat als pares de Cabosanroque. Una coproducció de Cabosanroque, Grec'23 Festival de Barcelona, Temporada Alta 2022, Naves del Español en Matadero 2023, Teatre Nacional de Catalunya 2023, Théâtre Garonne – Scène européenne 2024 i Centre de Cultura Contemporània de Barcelona (CCCB). Amb el suport de: Departament de Cultura de la Generalitat de Catalunya, Fundació Lluís Coromina, Alumilux, Teatre Municipal de Girona, Cultura Banyoles i Fundació Mercè Rodoreda. Direcció: Cabosanroque. Grec'23. Sala Raval, Centre de Cultura Contemporània de Barcelona (CCCB), 15 juliol 2023.

_______________________________________________________________
Humanitzar els ginys i riure-se'n dels robots
La companyia Cabosanroque experimenta amb propostes escèniques o performatives que sempre aporten una visió nova del concepte de la il·lusió. Parlo d'il·lusió perquè era un dels termes que encantava Joan Brossa, que és un dels autors de la trilogia que ara s'ha recuperat íntegra dins la programació del Grec'23 i que, en diferents passis d'entre trenta i quaranta minuts cadascun, s'ha instal·lat en dos dels espais de la Sala Raval del Centre de Cultura Contemporània de Barcelona (CCCB) durant tot el mes de juliol.
Cabosanroque ha preparat una presentació global al CCCB sota el lema «Tres maneres d'entrar: Rodoreda, Verdaguer, Brossa» i les tres tenen el nexe comú de la robotització dels elements poètics, de la paraula, del so, de la il·luminació, dels efectes escènics que aquí tenen més aviat un caràcter d'instal·lació expositiva —tan pròpia de les instal·lacions del mateix CCCB— en la qual els protagonistes són absolutament els ginys mecànics, els digitals, els electrònics, els reconstruïts o reaprofitats, com si fossin restes d'una parada dels Encants (sobretot en aquest cas els de «No em va fer Joan Brossa») i sempre amb l'absència de l'element humà dels Cabosanroque, cosa que fa que els espectadors o visitants entrin en una experiència immersiva, personal i lliure i que circulin al seu aire, enclaustrats a la sala entre penombres, foscors, llums de pilot, flaixos, veus misterioses, veus estrafetes, càntics o sons de diferents registres.
Diu el poeta Enric Cassasses, un dels protagonistes del muntatge dedicat a Jacint Verdaguer, que la instal·lació no es pot fotografiar o enregistrar en vídeo perquè s'ha de viure i retenir a la memòria. En un sentit similar també es pot dir que cap de les tres instal·lacions de la trilogia no es pot explicar en paraules perquè s'ha de viure.
Tot i així diguem que cadascuna de les tres peces té moments que acaben burxant en l'ànima dels espectadors, com el relat enregistrat per Joan Brossa quan es refereix a la seva aventura al front de la guerra civil on pràcticament torna a néixer quan esquiva un obús gràcies al crit d'un company de batalló a les trinxeres del riu Segre on va estar destinat com un dels “afortunats” de l'anomenada quinta del biberó de la qual molts van deixar la pell a l'Ebre. Màquines d'escriure, gots que en l'efecte fluorescent entren en la màgia de les boles que tenen vida pròpia, el retruny de les bombes, la muntanya blanca que s'infla i es desinfla com si fossin les palpitacions d'un cor que tremola. Instal·lació que no deixa de banda el vessant poètic de Joan Brossa i que posa en veu de persones amb discapacitat les paraules brossianes.
A «Dimonis» l'element poètic queda més diluït i la paraula pren el relleu en clau filosòfica o de pensament amb una pantalla on diversos personatges mes o menys coneguts exposen les seves idees o les idees de Mossèn Cinto en una transgressió de doblatge, és a dir, que la imatge d'un Enric Cassasses (poeta) o d'un Manuel Delgado (antropòleg) poden tenir veu femenina, o la imatge d'una Carme Torrents (museòloga) pot tenir veu d'home.
Els dimonis de Verdaguer s'exposen en diferents registres: en unes pantalles on uns rostres bramen, amb una interpretació del «Veni creator», un cant gregorià dedicat a l'Esperit Sant, i que aporten uns moments fugaços de calma enmig de la tempesta, o els cants del Niño de Elche, la percussió sobre els panxums de goma dels ninots inflables, els dipòsits de vidre amb aigua que borbolleja o la projecció de la bailaora Rocío Molina que es projecta en una pantalla de vidre on els visitants també poden acostar l'orella i fondre's amb la seva imatge. Tot en clau d'exorcisme, que és allò que la instal·lació vol que quedi com a protagonista i també en clau de catastrofisme, amb unes pantalles amb rètols en vermell que reprodueixen uns brams que no es cansen d'advertir que el món està fet miques.
Amb Mercè Rodoreda i «Flors i viatges», Cabosanroque s'endinsa en el drama de la guerra, de les guerres, en genèric. «Quanta, quanta guerra», deia la Rodoreda. Quanta, quanta guerra hi ha a Europa una altra vegada. Quanta, quanta guerra hi ha a la malmesa Ucraïna. Quanta, quanta guerra hi ha en el cor de la gent que encara no ha pogut retrobar els seus morts de fa més de vuitanta anys i que els de sempre els ho volen negar, i quanta quanta guerra la que hi ha en el cor de la gent d'avui mateix que ofereix més morts a una causa esbojarrada deixada a les mans del genocida de torn, un fenomen humà que es regenera cada cert nombre d'anys per refrescar la memòria.
«La mort i la primavera» també deia Rodoreda. La mort i la crescuda de les poncelles. I per aconseguir encara més impacte, el muntatge incorpora les veus de persones ucraïneses refugiades a Catalunya. «Viatges i flors» va deixar escrit en un recull de contes Mercè Rodoreda. «Flors i viatges», diuen els Cabosanroque, capgirant la citació. Quan es parla de jardins de guerra, fins i tot les flors s'endureixen com flocs de ferro forjat que es resisteixen a desfullar-se quan reben els cops més durs.
Dels tres muntatges, aquest és segurament el més sensorial, el que burxa més en l'interior de cadascú. No només per la duresa d'alguns dels textos sinó també per la relació permanent amb les persones ucraïneses refugiades que han participat en la dramatúrgia. Caps de cavall, homes penjats, desenes de fonts d'aigua i un efecte lumínic que fa que els espectadors quedin immersos en un mar sense ones, un mar de viatges, molts viatges, i de flors, moltes flors rodoredianes.
I els de Cabosanroque, en accions com aquesta, sempre tenen el martell a punt per oferir l'oportunitat de viure una experiència sensorial que ressoni en l'interior més íntim de cadascú. Tres maneres d'entrar a Rodoreda, Verdaguer i Brossa. Tres maneres d'entrar també a Cabosanroque. Tres maneres de conviure amb ginys humanitzats que, en temps d'intel·ligències artificials, no s'estan de plantar cara als robots.
Andreu Sotorra. Clip de Teatre, 9 juliol 2023
Construir un paisatge des de la literatura de Brossa,
no pintar la geografia brossiana

Cabosanroque s'allunyen dels referents més evidents de Brossa. És molt potent i no aportaria gaire barrejar com si fos un joc de cartes l'univers visual de Brossa. El seu treball, que incorpora un món sonor sigui amb la seva habitual orquestar de sons amb instruments trobats o amb la paraula però`mirant d'extreure-li el seu significat, pretén traçar un paisatge nou. No tindria sentit que un grup jove pintés un quadre de Brossa, que el reinterpret-es.

Ells han preferit posar els peus des de la literatura dels anys 40 i 50 i, des d'allà fabular amb una nova geografia. No em va fer Joan Brossa podria ser el que ell construiria avui, si tornés a ser jove. El que és segur és que en quedaria encantat com a espectador curiós i enamorat de les ats parateatrals. 

La instal·lació arrenca amb la veu de Brossa explicant  el seu renéixer a la trinxera del Segre, quan va defensar l'exèrcit de la República com a membre de la quinta del biberó. El so es produeix en l'exterior de la instal·lació, en l'espai que el talent literari contacta amb el visitant. De fet, sovint arriba pels altaveus que envolten l'espai, que introdueixen els espectadros dins d ela peça. Els ginys sonors recullen les restes d'Impulso en què Cabosanroque va investigar amb Rocío Molina. O gots que fan bombolles sonmores com les de Maquinofòbia pianolera amb Carles Santos. Els seus ginys electrònics provoquen el so d'elements rescatats dels Encants, dels contenidors Té un so més apagat, menys brillant però ve caregat amb la memòria de l'element reciclat. Expolta un camp nostàlgic que s'emparenta amb el màgic, mb una il·luminació austera, que guia d'on sorgeixen els sons, per on reboten les emocions. El quadre final és generar una atalaia des d'on l'espectador, finalment, es faci una composició emocional subjectiva. Potser seria bo disposar d'un vestibiul amb el que traçar mínimament l'univers de Brossa, sobretot pels que no van poder seguir-lo en vida.

Jordi Bordes, Recomana, 8 juliol 2023
Màquina performativa brossiana

Estrenada al Festival Temporada Alta 2016, la instal·lació No em va fer Joan Brossa segueix girant pel territori. Roger Aixut i Laia Torrents, integrants de cabosanroque, interconnecten plàsticament i sonora una sèrie d'andròmines i objectes quotidians en un paisatge-engranatge que s'inspira en l'univers brossià dels anys quaranta i cinquanta. El concepte espacial o escenogràfic, amb un dispositiu central ben atapeït d'estris i aparells, procedeix en bona mesura de la imatge evocada a Farsa com si els espectadors observessin l'escenari a vista d'ocell (1951).

El monstre multiinstrumental emana vapors i se li remouen les entranyes. L'orquestra objectual sense músics dibuixa un paisatge oníric que suscita la imatgeria més avantguardista: una rígida multitud de cintes mètriques és sacsejada en bloc com un bladar o un canyissar metàl·lic; rengleres de taps dringuen enfilats sobre culleretes com tiges verticals –prat de flors al·lucinògenes o batalló de soldats–, i s'esllavissen les màquines d'escriure per un pedregar de copes. S'imposa la poètica de l'objecte trobat o reciclat, reconvertit en element vibràtil, percussor o ressonador i plàsticament transmutat al servei d'una nova i fabulosa geografia que cerca Joan Brossa “entre bruits d'engranatges timbalejant l'oïda” (El cop desert, 1944). Situats al perímetre del multiforme circuit plàstic, acústic i lumínic, els espectadors rebran per un altre canal una sèrie enregistrada de paisatges sonors a càrrec dels alumnes del Centre Ocupacional i Especial de Treball (COIET) del Pla de l'Estany, que, a través de la recitació de poemes com Sonet mig tapat amb un llençol, exploren la materialitat de la llengua deformada i expandida més enllà de la semàntica. Tot plegat constitueix una virtuosa aproximació sonora i mecànica a la màgia, el joc transformista i les imatges hipnagògiques de Brossa.

Ana Prieto Nadal, Recomana, 8 juliol 2023
Incertesa diabòlica

CaboSanRoque torna a construir una instal·lació sonora que desarma l'espectador sense deixar-lo orfe d'un relat. Si fa uns anys van reivindicar el Brossa prosista, (No em va fer Joan Brossa) ara busquen les contradiccions d'un aclamat poeta, Jacint Verdaguer, com a relator dels exorcismes que es feien en un local de Barcelona. La llibreta, transcrita amb molta paciència per Enric Cassasses (provant de repescar el que els censiors han anat ratllant durant dècades) no aclareix qui diu la rèplica apuntada: si la persona que rep el tractament si l'sperit que la posseia o bé el relator. O ssi eren pensaments del propi Verdaguer. Un garbuix que CaboSanRoque serveixen amb una instal·lació que dispara dispositius amb una gran diversitat instal·lativa i sempre disparant instruments que percuten, paraules que reboten i que el Niño de elche o Rocío Molina (ella ja va compartir un Impulso de recerca amb Cabo San Roque) traslladen al cante i al baile, com extasiats de poètica i de força diabòlica.

El resultat no pot ser altre que voler saber més. Perquè els 40 minuts en què dura l'accio deixa molts camins per recorrer. Potser revisar el llibre de erdaguer de Cassases. O entendre la crisi espiritual d'un mossèn que tenia una posició social i pública envejable i que ho va perdre tot per no abandonar en aquesta recerca obsessiva d'unes veus que s'explicaven sense sentit aparent. El duet ha desenvolut, vnovament, un dispositiu, aparentment net i directe però fet amb múltiples capes tant tècniques com dramatúrgiques. Inabastable.

Verdaguer va viure uns anys de convulsíó social. Com els d'ara, diuen els de CaboSanRoque i per això els sembla ben oportú transmetre les sessions d'espiritsme extrem (avui els exorcismes continuen actius, tot i que silenciats al màxiim per part dels Bisbats). La incertesa, la desorientació clama a crits algú que ajudi a entendre l'univers, que doni una resisa consoladora al dolor de la mort o que ajudi a reprimir a partir de la por i l'amenaça des de la religió o la ciència. Inquietant.

Jordi Bordes, Recomana, 8 juliol 2023
Dimonis, possessos, hermeneutes

Al Born Centre de Cultura i Memòria es pot veure fins al 12 de juliol, dins el programa d'activitats d'aquest Festival Grec 2020 tan excepcional, l'últim treball dels Cabosanroque, el duet format pels artistes multidisciplinaris Laia Torrents i Roger Aixut. Dimonis és una experiència immersiva que els seus creadors situen a mig camí entre la instal·lació sonora i el teatre sense actors. 

Els quaderns d'exorcismes de Jacint Verdaguer són el punt de partida d'aquest espectacle, que agafa el nom del llibre publicat per Verdaguer Edicions (2014) on Enric Casasses edita i comenta els apunts que mossèn Cinto va prendre a tota velocitat durant les sessions d'exorcisme a la Casa de l'Oració del carrer Mirallers, entre els anys 1890 i 1893, en un moment de profunda crisi personal en què estava del tot lliurat a la labor caritativa. La seva particular baixada als inferns, que incloïa una crítica ferotge als estaments eclesiàstics i la irrupció de continguts provinents de les regions més fosques de la consciència, li va costar la reputació. En aquestes notes el dimoni és descrit de maneres molt expressives; per exemple, com una màquina d'escórrer cors, o com el cranc de la terra. Tota Europa està geperuda —diu el maligne transcrit per Verdaguer— i fa servir el caminador de Satanàs.

A partir d'aquests apunts —escrits, com diu Casasses, a les palpentes—, Torrents i Aixut juxtaposen una sèrie de dispositius dins un espai que reprodueix l'estructura del pis del carrer Mirallers i que es regeix per la lògica de la instal·lació artística. La blancor immaculada de les estances, separades per murs baixos, serveix de contenidor a les turbulències de l'ànima, i aquesta conjunció remet a l'oxímoron místic de “foscor blanca” amb què la cineasta i coreògrafa Maya Deren descrivia la dansa vudú, inspiradora d'un parell de dispositius —l'espectral enregistrament de dansa i la percussió yanvalou— de la instal·lació de Cabosanroque.

La “polifonia de la possessió”, una pantalla amb quinze caps parlants —pertanyents a poetes, viròlegs, antropòlegs i especialistes en Verdaguer—, sembla funcionar com a distribuïdora de les accions i efectes lumínics, cinètics i sonors. El text dels exorcismes apareix diluït o desplaçat, desmembrat, i cal caçar-lo al vol entre les incisions articulades dels rapsodes i les cites que corren veloces i vermelles sobre els rètols arran de terra. A l'espai expositiu trobem també cintes mètriques escapçades i tesades en forma de creu, en un dispositiu de degoteig que crea un so atmosfèric i un lleuger moviment aquàtic; altaveus minúsculs, espigats i vibràtils, com de l'ermot de Satanàs, i un correlat literal de la “fressa de cadenes” del judici final. Sobre una pantalla doble i vertical, la projecció del palimpsèstic “camp de batalla” dels apunts verdaguerians opera una dissociació virtual entre el manuscrit original i els esborralls, correccions o censures posteriors.

La intersecció entre religió i màgia, que produeix l'alliberament de forces obscures i inexplicables, porta a pensar en aquella altra instal·lació sonora i plàstica de Cabosanroque, titulada No em va fer Joan Brossa (2016), on, a partir de proses brossianes originades en la immersió, el trasbals o la frontera hipnagògica, es tematitzava l'espiritualitat i l'inconegut. I si allà s'evocava el transformisme, aplicat a objectes i paisatges, aquí s'aborda la possessió a través de mecanismes, sensors i titelles sense titellaire. S'imposa una trinitat demoníaca que remet alhora i indistintament al mossèn-poeta que pren notes de les sessions, al cos posseït al qual pertany la veu física i al dimoni que hi posa el missatge. I encara caldria afegir-hi les referències expertes als quaderns de Verdaguer i al propi espectacle, definit com a “performance coral col·lectiva”.

L'enregistrament del Niño de Elche —un intèrpret força avesat als càntics infernals; vegeu, si no, la seva performance a Madre d'Angélica Liddell— contribueix poderosament al trànsit mediúmnic: amb el rostre fragmentat en set monitors, el cantaor estrafà i atomitza seqüències dels quaderns d'exorcismes, estranyant-les i fent-nos entrar en una altra freqüència; assumeix la paradoxa del dimoni de l'Oració i es lamenta que essent president de la mentida haurà d'ensenyar la veritat —sota tortura, el maligne, que, com diu Enric Casasses, és un pobre diable, acaba predicant i servint Déu “bé que malíssimament”—. En un altre espai, s'activa i s'ageganta la dansa de Rocío Molina, inspirada per les possessions del vudú.

Al volum dels Dimonis, Casasses cita William Blake, que parlava de tocar el cel com si fos un instrument, i compara els apunts verdaguerians amb una gralla esquerdada, de la qual l'escriptor n'extreu agosarades harmonies amb la veu solista del dimoni que refila. De vocació multidisciplinària i polifònica, la proposta de Cabosanroque planteja la possessió com la no correspondència entre el continent i el contingut —desdoblament, fragmentació, desfilat de veus i de versions — i, en termes biològics, com un ectozou que modifica el comportament del seu hoste. També hi ha paràsits electromagnètics i possessions sanadores. El pandemònium de frases projectades, vol de cortinatges, percussors pertinaços i fressa de cadenes conforma un paisatge físic, mental i exorcitzador que conté i assenyala totes les crisis, inclosa la del nostre temps.  

Ana Prieto Nadal, Recomana, 8 juliol 2023
Fredor espectral en una terra que respira dones que fugien

CaboSanRoque manté el seu viatge estilitzat per poetitzar l'univers terrenal de la Rodoreda, fugint de les guerres. La terra que respira, que s'empassa cossos i vides batega al sentit dolorós de La mort i la primavera o Quanta quanta guerra. Les pedres floten capriciosament a punt sempre per esberlar l'altre ull a una vaca bòrnia. Els cavalls estan oberts en canal per aprofitar-ne la carn després d'haver-los exigit un esforç inhumà empenyent armes i passatge. Rodoreda transmet olors a les seves narracions i molt de fred. CaboSanRoque ho llegeix com una boira espectral que travessa els cossos dels espectadors. Fan trascendir les paraules de l'autora de La plaça del Diamant, amb les veus de refugiades ucraïneses a Catalunya. Les conseqüències de les guerres segueixen sent les mateixes. La gana fa alimentar-se de carn crua de cavall o de precioses flors. Els fill riu; la mirada de la mare transmet un desarrelament absolut, una necessitat d'acabar amb l'episodi de violència i recuperar els bocins de vida que trobi a la seva llar violada per les bombes.

L'univers sonor inclou citesd 'Svetlana Aliéxievitx qui, com Rodoreda, descriu els rostres de les dones que pateixen les guerrres quasi un segle més tard (La guerra no té rostre de dona). CaboSanRoque tanca la trilogia literària (després de Brossa i de Verdaguer) amb una instal·lació que és destil·lada com Dimonis però furga en el terrenal de No em va fer Joan Brossa (amb el vídeo de Rocío Molina panteixant, deixant un rastre que projectat capgirat evoca als cels grisos del Centre d'Europa on Rodoreda s'exiliaria). La peça convida a la relectura de Rodoreda. Perquè es percep que hi ha molt subtext que apareix incomprensible per a un espectador mitjà. Aquest Viatges i flors poc té a veure amb els jardins cuidats de flors aromàtiques i vides confortables o, com a mínim, ressignades de la Rodoreda més popular. L'autora va desgranar un dolor als seus darrers papers destriant l'angoixa que va viure: va fugir del franquisme per caure a les urpes del feixisme i de la gana. A diferència d'altres escriptos que marxarien a Mèxic a refer una segona oportunitat (provisional, abans de tornar a la seva llar, un cop acabades les guerres) va optar per una Europa que es fonia entre tambors de guerra i traïcions. El periodisme, la literatura, la vida depenia de la capacitat de respirar en un dia a dia estressant i miserable, unes emocions que apareixen puntualment (en forma de tubs de fang de notes profundes) però que es refreden amb altres dispositius (com ara, martellejant flors de ferro).
Jordi Bordes, Recomana, 8 juliol 2023

Expandir Brossa, Verdaguer i Rodoreda al CCCB

Fa un parell d’anys el col·lectiu alemany Rimini Protokoll va sorprendre tothom amb l’exposició performativa Urban Nature, una mostra participativa que el Centre de Cultura Contemporània de Barcelona (CCCB) va acollir en el marc del Grec Festival de Barcelona. Ara, no cal anar fins a Alemanya per gaudir de la nova trilogia d’instal·lacions artístiques que el col·lectiu sonor català Cabosanroque ha dissenyat a partir de tres grans figures de la literatura catalana: Joan Brossa, Jacint Verdaguer i Mercè Rodoreda.

Es tracta de tres instal·lacions artístiques i sonores que esdevenen, alhora, tres artefactes escènics. Tres espais mil·limètricament dissenyats —i plens de sorpreses— que els espectadors podran transitar, seguint una dramatúrgia pautada pels seus creadors, i a través dels quals ens imbuirem dels universos creatius dels autors en els quals s’inspiren. I tot, sense la necessitat que cap actor o actriu hi intervingui en directe.

Aquesta proposta singular i irrepetible del Grec Festival, aplegarà, en un sol mes, al CCCB, les tres obres desenvolupades al llarg de set anys per Laia Torrents Carulla i Roger Aixut Sampietro, el tàndem creatiu que s’amaga rere el nom de Cabosanroque. Un col·lectiu que sempre ha explorat les tensions entre disciplines artístiques com la música, el teatre, les arts visuals o sonores per obrir els marges de la creativitat. Amb aquesta trilogia pretenen «expandir o estirar les costures del teatre» perquè són peces on l’espai i la relació amb els espectadors «tenen un paper clau».

La seqüència arrenca amb No em va fer Joan Brossa (2016) —visitable del 5 al 12 de juliol—; segueix amb Dimonis (2019) —visitable del 5 al 30 de juliol— i acabarà amb l’estrena barcelonina de Flors i viatges (2022) —visitable del 15 al 30 de juliol—, que arribarà directament des del Matadero de Madrid, on s’ha estat representant aquestes darreres setmanes, després d’estrenar-se al passat festival Temporada Alta.

Per primera vegada i de forma única podrem veure les tres obres completes en un mateix espai. Com afirma Laia Torrents, el conjunt ofereix «tres maneres d’entrar i conèixer la literatura catalana, la creació sonora i les instal·lacions escèniques». Per a Roger Aixut, els tres autors seleccionats són «un trampolí, una excusa per a fer investigació escènica». Tanmateix, ambdós coincideixen a assenyalar que el més important de les tres peces és «la sensació que provoquen en l’espectador».

Certament, es tracta de tres experiències altament sensorials. No em va fer Joan Brossa és una instal·lació nascuda d’un encàrrec de Xavier Albertí quan aquest era director del Teatre Nacional de Catalunya. Posteriorment, el 2019, va passar pel Born CCM i ara es pot recuperar durant molt pocs dies al CCCB. La peça faria les delícies de Joan Brossa amb un seguit de mecanismes que ajuden a insuflar vida a diversos objectes d’allò més quotidians.

L’espectador quedarà fascinat pels taps de Vichy ballarins, el piano de llums, els camps d’herba mètrica o la muntanya de màquines d’escriure que presideix tota l’obra. No em va fer Joan Brossa recull l’amor de l’autor per la sorpresa, la penombra i els trucs de màgia i la prestidigitació i sorprèn constantment als espectadors que assisteixen a una increïble òpera mecànica plena d’engranatges, pilotes i pintes que es belluguen soles.

A la peça sentirem des de l’obertura del Parsifal de Wagner, al relat de les experiències viscudes per Joan Brossa al front del Segre durant la Guerra Civil Espanyola. Tot plegat, barrejat amb una suggerent composició sonora dels Cabosanroque i amenitzat per la poesia escènica i la prosa escrita per Brossa als anys quaranta que, segons va assessorar el poeta Perejaume als artistes, és la que conté l’essència de totes les obres de Brossa. 

Si No em va fer Joan Brossa és sobretot un instal·lació escènica i sonora, Dimonis, basada en els quaderns d’exorcismes de Jacint Verdaguer, ens proposa un recorregut escènic per dins d’un espai que reprodueix l’estructura real del pis del carrer Mirallers on mossèn Cinto va realitzar les seves sessions d’exorcisme entre el 1890 i el 1893. Aquesta segona proposta pren el nom del llibre publicat per Verdaguer Edicions el 2014, on el poeta Enric Casasses oferia una edició comentada de les llibretes privades de Verdaguer, que l’autor de Canigó no va publicar mai en vida.

Els espectadors s’endinsaran en un una planta lumínica, a l’estil del Dogville de Lars von Trier, per reflexionar sobre la dualitat del món a través de la filosofia de les possessions que, en certa manera, no deixen de ser «un teatre» o una altra mena de representació, com les defineix Verdaguer. Els apunts del mossèn, recitats, entre altres, pel mateix Enric Casasses, Manuel Delgado, Jordina Boix o Vicenç Viaplana, ens endinsen en els lligams entre el món visible i l’invisible, entre l’home i la societat, i aprofundeixen en la base de conceptes com el ritual, l’acte comunicatiu, la biologia o la no correspondència entre continent i contingut.

El conjunt de la instal·lació de Dimonis beu del concepte de «foscor blanca» amb què la cineasta i coreògrafa Maya Deren descrivia la dansa vudú. Un concepte que clarament inspira un parell de dispositius de la instal·lació: l’espectral enregistrament de dansa protagonitzat per una Rocío Molina digital, i la extasiant percussió yanvalou que clou la peça tot acompanyant un Niño de Elche enregistrat en vídeo, qui profereix algunes de les frases escrites per Verdaguer com per art d’exorcisme. Algunes d’elles, amb un inquietant to profètic: «Lo món espera un bany rus sobrenatural», «Tota l’Europa està botoruda i tu has de passar lo ribot a tots els geps», «Lo món està perdut… malalt… corromput…».
Jaume Forés Juliana, Núvol, 11 juliol 2023
Dimonis, possessos, hermeneutes

Si No em va fer Joan Brossa és com entrar dins d’un poema i Dimonis és com transitar per un assaig, els autors de Cabosanroque asseguren que Flors i viatges serà com visitar un conte. La peça que parteix del penúltim llibre publicat en vida per Mercè Rodoreda potser és la més teatral de les tres i ens proposarà endinsar-nos dins la sinistra atmosfera de la guerra.

Empeltada dels escrits de la Premi Nobel de Literatura Svetlana Aleksiévitx      —especialment de les seves obres La guerra no té cara de dona i Últims testimonis— la proposta de Cabosanroque vol unir les vivències de la guerra recollides per Rodoreda amb la dels refugiats i supervivents de l’actual Guerra d’Ucraïna. La peça neix d’un projecte fallit que el col·lectiu havia de dur a terme amb el compositor i director alemany Heiner Goebbels, «entusiasta de l’obra de Rodoreda», segons afirmen els Cabosanroque, i que ha anat madurant i evolucionant el darrer any i mig en paral·lel al conflicte ucraïnès.  

De fet, a Flors i viatges sentirem fragments del llibre de contes Viatges i flors (1980) de Mercè Rodoreda traduïts a l’ucraïnès. Aquestes traduccions ens ajudaran a descobrir la musicalitat interna dels textos de l’autora més universal de la literatura catalana i ens retrobaran, de nou, amb Rocío Molina que, juntament amb diverses refugiades ucraïneses i l’actriu Mónica López, entre altres, prendrà part de l’univers sonor de la peça, on també sentirem a la cantant Núria Graham interpretant una particular versió de Billie Holiday.
Aquestes instal·lacions de Cabosanroque són, sens dubte, extraordinàries, i una constatació que els nostres autors són tan universals com els de qualsevol altra literatura; ara bé, per copsar tota la dimensió de la proposta cal viure-les. Costa molt d’explicar la vivència que produeixen en l’espectador si no s’experimenta de primera mà. L’autor i Premi Nobel de Literatura Peter Handke atribueix a l’oracle de Dodona una frase que bé podria ser la divisa de la trilogia de teatre expandit dels Cabonsaroque: «El que has vist, no ho revelis; queda’t dins la imatge».

Ana Prieto Nadal, Recomana, 11 juliol 2023

Guerres i flors

Aquest juliol ha vingut carregat d’espectacles creats a partir de l’obra de Mercè Rodoreda. Tres, concretament. La plaça del Diamant va ser portada al Teatre Grec per onze intèrprets —“un colomar de Natàlies”, en paraules de Bernat Puigtobella— i un equip multidisciplinari comandat per la directora Carlota Subirós. D’altra banda, el Teatre Gaudí programa l’espectacle Mercè Rodoreda en el Triangle de París, l’adaptació de dos contes de l’autora —més un capítol de Retrat de Mercè Rodoreda, de Mercè Ibarz— que dirigeix Maria Casellas a partir d’una dramatúrgia d’Ever Blanchet. A part de llegir el que en diu Oriol Osan a la seva crítica, tingueu en compte que aquesta és l’única de les tres propostes que estarà en cartell durant el mes d’agost —fins al dia 27, exactament—, en l’erm teatral que serà Barcelona a partir de la setmana vinent.

Ara, però, del que vull parlar és de Flors i viatges, la instal·lació immersiva que Laia Torrents i Roger Aixut, els integrants de Cabosanroque, han fet a partir d’alguns relats de Viatges i flors, en combinació amb fragments i suggestions procedents de dues obres de l’escriptora bielorussa Svetlana Aleksiévitx: La guerra té cara de dona i Últims testimonis. Aquesta tercera entrega de la trilogia literària de la companyia —que completen No em va fer Joan Brossa i Dimonis— serà al CCCB fins al diumenge 30 de juliol; a la tardor es podrà veure al TNC, paral·lelament a l’espectacle La plaça del Diamant.

Els espectadors seuen en un pom o una soca de tamborets —per començar ja amb la metàfora vegetal— al bell mig de l’espai. El dispositiu que s’activa el primer és un conjunt de nou panells que mostren vídeos alentits de dones i nenes, en posició frontal i gairebé immòbils, de manera que semblen fotografies que cobren vida, com passa amb alguns treballs del videoartista estatunidenc Bill Viola. L’efecte de presència que produeixen resulta inquietant. La majoria d’elles són refugiades ucraïneses —Mariia Kashpurenko, Nadiia Rusanova, Olena Radko, Hanna Hrechana, Alexandra Hrechana, Maria Hrechana, Hanna Rei, Barbara Sokilovska i Mariia Sokolovska—, però la catalana que hi ha al centre no passa desapercebuda: es tracta de la poeta Núria Martínez-Vernis, que, a banda d’haver enregistrat una sèrie de jocs fònics i onomatopeics per a l’ocasió, recita el microrelat rodoredià Flor sola.

La veu en off de Mónica López pronuncia alguns passatges de l’obra d’Aleksiévitx; quan diu que la sorra es belluga i palpita, ens adonem que això passa literalment: sota les pantalles, una muntanya de terra i fulles seques batega quasi imperceptiblement, com un cos mal soterrat que malda per mantenir-se amb vida o com la natura mateixa que resisteix a l’embat de la guerra. Les dones refereixen alguns dels testimonis recollits per l’escriptora ucraïnesa, i mengen flors, cadascuna des del seu panell. Em sembla reconèixer també un extracte del conte de Rodoreda Viatge al poble de les dones abandonades —per la referència a les “senyores encapollades”—, que, d’altra banda, podria estar en l’origen de la instal·lació que s’activarà després, composta per una sèrie de tiges parlants, nimfes siringues o tubs d’orgue profà que emeten sons greus d’intenció elegíaca i, més tard, petits xiscles.

Sobre un grup escultòric i robotitzat de cranis equins s’activen uns minúsculs sensors que circulen per les conques com un zumzeig de mosques, en un sofisticat tractament artístico-tecnològic de la mort —i la putrefacció— orgànica. Sentim una part del Viatge al poble dels penjats, i ascendeixen/descendeixen unes pedres suspeses —metralla còsmica— davant una estructura de múltiples superfícies reflectants. Un fum invasiu esdevé mèdium per als raigs lumínics que hi formaran unes sanefes màgiques. Als nou panells plou del revés —la “plugeta” sempiterna del poble dels caragols—, i un cos s’arrossega pel terra invertit, reptant de pantalla a pantalla i deixant-hi un rastre de llot. Vuit tambors s’autopercudeixen; una veu performa una onomatopeia que retornarà més endavant; una polifonia desgrana —primer en ucraïnès, després en català— una tirallonga de fonts i camins. Els noms de tots els pobles i de totes les flors.

A través d’un virtuós collage de cites textuals, ginys tecnològics i suggestió sonora, Cabosanroque sublima o conjura l’horror de totes les guerres, i transforma en llum i artefacte algunes de les flors literàries, capcioses i capricioses, que n’han brollat. Es trama, així, un fascinant viatge sensorial fet de fantasies compensatòries. El monticle de terra no ha deixat de palpitar ni un sol moment.

Ana Prieto Nadal, Núvol, 29 juliol 2023

